S-45/2015

Mál þetta, sem dómtekið var 16. febrúar sl., er höfðað með ákæru sem gefin var út af ríkissaksóknara 14. janúar 2015 á hendur ákærðu, D-x-x S-x-x N-x-x, brasilískum ríkisborgara, fd. [...] til heimilis að [...];

„fyrir stórfellt fíkniefnalagabrot, með því að hafa sunnudaginn 9. nóvember 2014, á Keflavíkurflugvelli, í ágóðaskyni, að beiðni annarra manna, flutt hingað til lands frá Brasilíu, með viðkomu í Frakklandi, samtals 511,16 g af kókaíni, með 54% – 56% styrkleika, falið á líkama sínum og farangri, sem þykir að mestu leyti hafa verið ætlað til söludreifingar hér á landi, og að hafa fram að kvöldi sama dags, á hótelherbergi að Þórsgötu 1, Reykjavík, haft efnin í vörslum sínum og afhent þar 447,43 g af efnunum til annars manns.

Telst þetta varða við 173. gr. a. almennra hegningarlaga nr. 19/1940, sbr. 1. gr. laga nr. 64/1974 og 1. gr. laga nr. 32/2001.

Þess er krafist að ákærða verði dæmd til refsingar og til greiðslu alls sakarkostnaðar. Jafnframt er þess krafist að gerð verði upptæk 511,16 g af kókaíni, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 848/2002.“

Kröfur ákærðu í málinu eru þær að henni verði gerð sú vægasta refsing sem lög leyfa og að gæsluvarðhaldsvist sem hún hefur sætt frá 10. nóvember 2014 verði dregin frá þeirri refsingu sem ákveðin verði að fullri dagatölu. Þá krefst ákærða þess að allur kostnaður sakarinnar greiðist úr ríkissjóði, þar með talin hæfileg þóknun til handa skipuðum verjanda.

Farið var með mál þetta samkvæmt 164. gr. laga nr. 88/2008 um meðferð sakamála. Var málið tekið til dóms við þingfestingu þess 16. febrúar sl. án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Niðurstaða:

Ákærða játaði brot sitt samkvæmt ákæru ríkissaksóknara við þingfestingu máls þessa. Játning ákærðu samrýmist gögnum málsins. Brot hennar telst því sannað og er það réttilega heimfært til refsiákvæða í ákæru.

Við ákvörðun refsingar verður ekki framhjá því litið að ákærða hefur nú verið sakfelld fyrir að hafa flutt inn til landsins talsvert magn af kókaíni, ætluðu til söludreifingar hér á landi í ágóðaskyni.

Ákærðu til málsbóta horfir skýlaus játning hennar, sem og að undir rannsókn málsins sýndi hún ákveðinn samstarfsvilja. Þá nýtur engra gagna um að ákærða hafi áður gerst sek um refsiverða háttsemi. Jafnframt þykir verða að leggja til grundvallar, sem telja verður upplýst í málinu, að aðkoma ákærðu hafi afmarkast við flutning efnanna hingað til lands, hún hafi hvorki komið að skipulagningu né fjármögnun innflutningsins. Að öllu þessu heildstætt virtu og að gættum styrkleika þeirra efna sem hér um ræðir þykir refsing ákærðu, í ljósi dómaframkvæmdar, réttilega ákveðin fangelsi í 12 mánuði. Til frádráttar refsingunni kemur gæsluvarðhald sem ákærða hefur sætt frá mánudeginum 10. nóvember 2014 að fullri dagatölu, sbr. 76. gr. almennra hegningarlaga nr. 19/1940.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerð upptæk þau 511,16 grömm af kókaíni sem ákærða var með í vörslum sínum við komuna til landsins 9. nóvember 2014.

Á grundvelli sakfellingar ákærðu, sbr. 1. mgr. 218. gr. laga nr. 88/2008 um meðferð sakamála, verður henni gert að greiða allan sakarkostnað málsins. Ákærða dæmist því til að greiða þóknun skipaðs verjanda síns, B-kk-ef H-kk-ef hrl., sem eftir umfangi málsins og með hliðsjón af tímaskýrslu verjanda, þykir hæfilega ákveðin að virðisaukaskatti meðtöldum, vegna vinnu verjanda á rannsóknarstigi málsins og eftir höfðun þess hér fyrir dómi, svo sem í dómsorði greinir.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærða, D-x-x S-x-x N-x-x, sæti fangelsi í 12 mánuði. Til frádráttar refsingunni kemur gæsluvarðhald sem ákærða hefur sætt frá 10. nóvember 2014 að fullri dagatölu.

Ákærða sæti upptöku á 511,16 grömmum af kókaíni.

Ákærða greiði þóknun skipaðs verjanda síns, B-kk-ef H-kk-ef hrl., 694.400 krónur að virðisaukaskatti meðtöldum.

K-kk-nf H-kk-nf